Pta-man verongeluk: Só lyk Max se herstelpadMax in die Onderstepoort-veaartsenykundige akademiese hospitaal (Foto: Verskaf) DJ Ehlers, die besigheidsman van Pretoria wat Maandag verongeluk het ná sy motor ŉ boom getref het, se hond, Max, het nog ŉ lang herstelpad wat voorlê. Ehlers (32), die mede-eienaar van Barcelos in Elukwatini, is Maandagaand op slag dood nadat sy motor ŉ boom getref het. ŉ Polisieondersoek na die oorsaak van sy dood is nog nie voltooi nie. Amanda, Ehlers se suster, het Donderdag aan Maroela Media vertel die gesin probeer inderhaas fondse insamel sodat hulle Max, ŉ ses maande oue veghond, kan red. Max, wat glo soos Ehlers se “eie kind” was, het altyd saam met Ehlers gery en het die ongeluk oorleef met ŉ gebreekte rug en heup. DJ Ehlers (Foto: Verskaf) Max is tans in die Onderstepoort-veaartsenykundige akademiese hospitaal, waar die gesin R5 000 moes betaal voordat hy geopereer kon word. Die familie kon egter nie in tyd daarin slaag om die geld in te samel nie en die hospitaal het hulle tydelik tegemoet gekom. “Die matrone het gesê ons moet eers my boetie se begrafnis afhandel voordat ons oor geld begin praat en daarvoor is ons baie dankbaar hoewel dit seer is,” het sy gesê. Dié operasie was ŉ groot sukses en Max is nie verlam nie. Amanda het ook vertel dokters het vermoed daar is groot probleme met sy niere, maar hulle het intussen gesê hy was net ontwater. “Hy was altyd ŉ hond wat baie water gedrink het. Ná die ongeluk het hy amper gladnie water gedrink nie en het daarom begin ontwater,” het sy gesê. Max sterk tans in die waakeenheid aan en het nog ŉ lang herstelpad wat voorlê. Hy word ook vir ŉ verlengde periode daar gehou om te keer dat hy infeksie kry. “Die dokters sê hy sal vir drie tot ses maande baie stil gehou moet word en sal ook nie kan rondhardloop nie. Ons sal daarna besluit wat die toekoms inhou.” Ehlers word Saterdag begrawe.